พลิกวิกฤตเป็นโอกาส ปรองดอง
&nbsp;
20 ส.ค. 2554

.....สุรชัน กำพลานนท์วัฒน์
เห็นความร่วมมือจากทุกภาคส่วนทั้งหน่วยงานภาครัฐและเอกชนที่ร่วมแรงร่วมใจหยิบยื่นความช่วยเหลือให้แก่ผู้ประกอบการ ที่ได้รับผลกระทบจากเหตุการณ์รุนแรงที่ผ่านมานั้น บอกได้คำเดียวว่า...น่ารักจริงๆ คนไทยไม่เคยทิ้งกันยามทุกข์ยาก...ทุกคนเต็มที่เต็มใจไม่เกี่ยงงอนเลยครับ ใครมีที่มีทางก็เปิดให้ขายของฟรีๆ ใครมีช่องทางอะไรก็จัดให้ไม่ชักช้า สื่อต่างๆ ก็ช่วยกันสื่อสารประชาสัมพันธ์ หน่วยงานกรม กองไหนใครมีงบประมาณก็จัดการอย่างรวดเร็ว...ตัวอย่างที่เห็นชัดได้แก่ กรุงเทพมหานคร ออกแรงเป็นแม่งานหลายอย่าง ทั้งจัดกิจกรรมสารพัด ลุยปิดถนนคนเดิน เปิดสวนสาธารณะให้ขายของ จัดคอนเสิร์ตระดมทุน
หรืออย่างเอสเอ็มอีแบงก์ ที่ออกสินเชื่อโครงการ “smePOWER เพื่อวันใหม่” ปล่อยเงินกู้ 5,000 ล้าน โหมงานอย่างไม่มีวันหยุด เพียงแค่ 10 วัน หลังเปิดตัว ซึ่งมีคนแห่แหนลงทะเบียนขอกู้เงินมากเป็นประวัติการณ์ถึง 8,155 ราย 
ทั้งนี้ ก็สร้างปรากฏการณ์ใหม่...รวดเร็ว ฉับไว ได้ใจผู้กู้จริงๆ กลยุทธ์ตั้งโต๊ะอนุมัติสินเชื่อแบบวันต่อวัน ณ จุดให้บริการ ช่วยบรรเทาความเดือดร้อนทำให้อนุมัติไปแล้ว 4,151 ราย รวมเป็นเม็ดเงิน 2,488 ล้านบาท นี่แค่ 10 วัน ก็อัดฉีดเงินไปครึ่งโครงการแล้ว
ยิ่งผู้ประกอบการหลายรายรับเงินกู้ด้วยรอยยิ้มที่สดใส และหลายรายก็ปนคราบน้ำตาแห่งความตื้นตันใจ ที่มีโอกาสจะลุกขึ้นสู้ใหม่อีกครั้ง ผมอยากหยิบความรู้สึกของผู้ประกอบการบางท่านมาถ่ายทอดให้ร่วมกันรับรู้ 
“ร้านของผมถูกไฟไหม้หมด มายื่นขอกู้เพื่อขยายกิจการใหม่ จะเอาเงินทุน 1 ล้านบาทที่ได้รับมาไปเปิดร้านใหม่” ร้านแต่งทรงผม โรงภาพยนตร์สยาม 
“ดิฉันเป็นหัวหน้าครอบครัวชีวิตต้องดิ้นรนหาเลี้ยงครอบครัวเพียงลำพัง ร้านก็ยังมาถูกไฟไหม้อีก ไม่เหลืออะไรเลย รู้สึกกดดันจากเหตุการณ์ที่เกิดขึ้น จนมีความคิดที่จะฆ่าตัวตาย พอมาได้ยินข่าวว่ารัฐบาลช่วยเหลือให้เงินกู้ ก็รู้สึกซาบซึ้งใจที่ได้เงินกู้จริงๆ เหมือนตายแล้วเกิดใหม่” ร้านรองเท้า ห้างสรรพสินค้าเซ็นเตอร์วัน 
“ร้านขายเฟอร์นิเจอร์สินค้าเสียหายหมด แต่ก็ทำใจได้แล้ว ตอนนี้ไปเปิดร้านกาแฟเล็กๆ หล่อเลี้ยงครอบครัว ยังสู้ต่อรอให้ดีขึ้นกว่านี้แล้วจะลงทุนใหม่” ร้านเฟอร์นิเจอร์ ห้างเซ็นทรัลเวิลด์ 
“ไม่เคยเสียหายมากขนาดนี้ แต่ก็จะทำต่อไป ได้เงินกู้ก้อนใหม่แล้ว ก็ยังอยากจะได้ความช่วยเหลือจากรัฐบาลอีก เพื่อให้กิจการแข็งแรงกว่านี้” ร้านเสริมสวย สยามสแควร์ 
“รู้สึกเศร้าใจกับเหตุการณ์ครั้งนี้แทบหมดตัว เพราะค้าขายไม่ได้ได้เงินกู้จากแบงก์ก็จะเอาไปใช้หมุนเวียนระยะหนึ่ง ถ้าการค้ายังไม่ดีก็ยังหวั่นใจว่าจะไหวหรือไม่ ยังอยากให้รัฐช่วยเหลือเรื่องสถานที่ค้าขาย และอยากให้ทำต่อเนื่องเหมือนงานปิดถนนคนเดินสีลม” ร้านขายเครื่องหนัง สวนลุมไนท์บาซาร์ 
“รู้สึกเครียดมากขายไม่ดี ตั้งแต่ก่อนเกิดเรื่อง ตอนนี้ได้เงินกู้จากรัฐบาลก็ช่วยให้กิจการดีขึ้น มีเงินซื้อของใหม่ๆ เพิ่มขึ้น ขอให้รัฐช่วยกระตุ้นให้นักท่องเที่ยวมาช่วยซื้อของมากกว่านี้” ร้านเสื้อผ้า ประตูน้ำ
ตัวอย่างเล็กๆ เหล่านี้มีประโยชน์อย่างมาก หากผู้เกี่ยวข้องจะนำไปถอดรหัส และหาทางช่วยเหลือเยียวยา อย่าได้หยุดเพียงเท่านี้ ต้องใช้โอกาสนี้ ทำอย่างต่อเนื่อง สร้างให้เกิดวัฒนธรรม ทำให้ต่างชาติเห็นได้ว่า... คนไทยไม่เคยแล้งน้ำใจต่อกันเลย
อยากวิงวอนให้ผู้หลักผู้ใหญ่เจ้านาย เจ้ากระทรวงทั้งหลาย โปรดทำเป็นนโยบายพร้อมผลักดันอย่างเป็นรูปธรรม ให้ทีมงานของท่านช่วยกัน...คิดเยอะๆ ทำเยอะๆ แข่งกันเยอะๆ...แข่งกันโชว์ผลงานการช่วยเหลือผู้ประกอบการ
เมื่อทุกคนทุกฝ่าย ทุกส่วนงานช่วยกันอย่างแข็งขัน ไม่เลือกข้างเลือกฝ่าย
นี้แหละ...จุดเริ่มต้นของการปรองดอง